8 E re ka jaanong Jehofa a letleletse batho gore ba lekeletse mefuta ya dipuso ka diketekete tsa dingwaga ba sa busiwe ke ene, o na le lebaka le le utlwalang la go fedisa mefuta eno yotlhe ya dipuso mo lefatsheng mme a di emisetse ka puso ya gagwe. Boporofeti bongwe kaga kgang eno jwa re: “Mo metlheng ya dikgosi tseo [dipuso tsa batho] Modimo wa legodimo o tla tlhoma bogosi [puso ya gagwe ya kwa legodimong e eteletswe pele ke Keresete] jo bo se kitlang bo senngwa le ka motlha. . . . Bo tla thubaganya bo fedisa magosi ano otlhe, mme bo tla ema ka bosakhutleng.” (Daniele 2:44) Puso ya madimona le batho e tla fela, mme Bogosi jwa Modimo jwa kwa legodimong ke jone fela bo tla salang bo busa lefatshe. Keresete e tla bo e le ene Kgosi, mme o tla busa mmogo le batho ba ba ikanyegang ba le 144 000 ba ba tserweng mo lefatsheng.—Tshenolo 14:1.